text: De là endroit sont departi.
   Ainsi s'en vont com je vous di.
   Dolant furent que mescheü
   Au roi Crompart telement fu ;
   Mais bien virent apertement
   Qu'il ot tout aviséement
   Le preu Cléomadès tray.
   S'en erent triste et abaubi ;
   Moult très mauvais gré en savoient
   Roi Crompart, et moult le haoient,
   Et bien pensoient k'à nul jour
   N'auroient mais à lui amour.
   Car par trayson destourbés
   Les avoit et dehonnorés ;
   Car par son meffait esloingnoient
   Ce pour quoi là venu estoient.
   Sachiez que moult près leur touchoit.
   Chascuns d'aus moult Crompart haoit.
   Souventes fois fu d'aus maudis.
   Et Crompars dolans et pensis
   Demora, k'amender nel pot ;
   Maint anui en la prison ot.
   Trayson l'ot à ce mené,
   Ele et sa serour Fausseté,
   Qui mainte gent ont fait anui.
  